《大漠行》
唐代·胡皓

单于犯蓟堧，虏骑略萧边。南山木叶飞下地，北海蓬根乱上天。

科斗连营太原道，鱼丽合阵武威川。三军遥倚伏，万里相驰逐。

旌旆悠悠静潮源，鼙鼓喧喧动卢谷。穷徼出幽陵，吁嗟倦寝兴。

马蹄冻溜石，胡毳煖生冰。云沙泱漭天光闭，河塞阴沈海色凝。

崆峒北国谁能托，萧索边心常不乐。近见行人畏白龙，遥闻公主愁黄鹤。

阳春半，岐路间，瑶台苑，玉门关。百花芳树红将歇，二月兰皋绿未还。

阵云不散鱼龙水，雨雪犹飞鸿鹄山。山嶂绵连那可极，路远辛勤梦颜色。

北堂萱草不寄来，东园桃李长相忆。汉将纷纭攻战盈，胡寇萧条幽朔清。

韩昌拜节偏知送，郑吉驱旌坐见迎。火绝烟沈左西极，谷静山空右北平。

但得将军能百胜，不须天子筑长城。